CELEX: 62014TN0432
Language: el
Date: 2014-06-13 00:00:00
Title: Υπόθεση T-432/14: Προσφυγή της 13ης Ιουνίου 2014 — Remolcadores Nosa Terra και Hospital Povisa κατά Επιτροπής

4.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 253/58
            
         Προσφυγή της 13ης Ιουνίου 2014 — Remolcadores Nosa Terra και Hospital Povisa κατά Επιτροπής
   (Υπόθεση T-432/14)
   2014/C 253/78
   Γλώσσα διαδικασίας: η ισπανική
   
      Διάδικοι
   
   
      Προσφεύγουσες: Remolcadores Nosa Terra, SA (Vigo, Ισπανία) και Hospital Povisa, SA (Vigo) (εκπρόσωπος: J. Otero Novas, abogado)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση, καθόσον αφορά την ανάκτηση των πλεονεκτημάτων τα οποία, κατά το ίδιο το γράμμα της, θα αντλούσαν οι προσφεύγουσες υπό την ιδιότητά τους ως μέλη διαφόρων ομίλων οικονομικού σκοπού, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσβαλλόμενη απόφαση στο πλαίσιο της παρούσας διαδικασίας είναι η ίδια με την προσβαλλόμενη στην υπόθεση T-515/13, Επιτροπή κατά Ισπανίας.
   Προς στήριξη της προσφυγής τους, οι προσφεύγουσες βασίζονται στις εξής εκτιμήσεις ως προς τα πραγματικά περιστατικά:
   
               1.
            
            
               Το ισπανικό φορολογικό καθεστώς χρηματοδοτικής μισθώσεως (SEAF) αποτελεί ένα ενιαίο σύνολο και τα διάφορα μέτρα που περιλαμβάνει, ανεξαρτήτως του αν είναι αυτά καθεαυτά νόμιμα ή παράνομα κατά την κρίση της Επιτροπής, συνιστούν απαραίτητα στοιχεία ώστε να είναι δυνατή η σύναψη συμβάσεων ναυπηγήσεως.
            
         
               2.
            
            
               Μολονότι τα άμεσα πλεονεκτήματα που χαρακτηρίσθηκαν ως παράνομα από την Επιτροπή χορηγήθηκαν στους μετέχοντες στο καθεστώς ομίλους οικονομικού σκοπού, όλο το καθεστώς σχεδιάσθηκε και εκτελέσθηκε κατά τρόπο ώστε από τα πλεονεκτήματα αυτά να επωφεληθούν όλοι οι μετέχοντες στο καθεστώς: ναυπηγεία, όμιλοι οικονομικού σκοπού, ναυτιλιακές εταιρίες-εφοπλιστές, τράπεζες και εταιρίες που μεσολαβούν σε διάφορες επιχειρήσεις.
            
         
               3.
            
            
               Η Επιτροπή, στην απόφασή της, επέβαλε την υποχρέωση ανακτήσεως των παράνομων ενισχύσεων που είχαν χορηγηθεί, αλλά μόνον όσον αφορά τους ομίλους οικονομικού σκοπού, απαλλάσσοντας, ως εκ τούτου, τους λοιπούς μετέχοντες στο καθεστώς από την ανάκτηση.
            
         
               4.
            
            
               Η Επιτροπή δεν αιτιολόγησε, αφενός, γιατί επελέγη η ανάκτηση στο πλαίσιο της συγκεκριμένης υποθέσεως και, αφετέρου, γιατί επέβαλε την υποχρέωση περί ανακτήσεως αποκλειστικώς στην περίπτωση των ομίλων οικονομικού σκοπού.
            
         
               5.
            
            
               Ο ορισμός αποκλειστικώς και μόνον των ομίλων οικονομικού σκοπού ως αποδεκτών της ανακτήσεως έγινε για την εξυπηρέτηση σκοπών διαφορετικών από αυτούς που δικαιολογούν την ευχέρεια της Επιτροπής να απαιτεί την ανάκτηση.